<classify> NAIBU Waziri wa Maliasili na Utalii, Constantine Kanyasu ametoa muda wa miezi mitatu kwa wananchi waliovamia na kuendesha shughuli za kibinadamu ndani ya shamba la miti Biharamulo kuondoka mara moja bila shuruti ifi kapo mwishoni mwa Juni mwaka huu.Alitoa muda huo ili kuwapa nafasi wananchi waliolima mazao ikiwemo pamba na mahindi waweze kuvuna kabla ya operesheni ya kuwaondoa iliyopangwa kufanywa mwanzoni mwa Julai mwaka huu, itayoendeshwa na Wakala wa Huduma ya Misitu Tanzania TFS kwa kushirikiana na Kamati ya Ulinzi na Usalama ya wilaya hiyo.Waziri Kanyasu alisema operesheni hiyo haiwezi ikasubiri taarifa ya wizara tano inayoendelea kufanyiwa kazi kwa vile eneo hilo halihusiani na vile vijiji 366 vilivyokutwa ndani ya hifadhi. Kanyasu alitoa agizo hilo wakati akizungumza na wavamizi hao wakati akiwa katika ziara yake ya kikazi ya siku moja ya kutembelea shamba la miti Biharamulo lililopo katika wilaya ya Chato mkoani Geita.Alisema haiwezekani wananchi hao wakaachwa kuendelea kuvamia maeneo ya shamba kwa kisingizio cha kauli ya rais kuhusiana na vijiji 366. Alitoa onyo kwa wananchi ambao wameitafsiri visivyo kauli ya rais aliyoitoa Januari 15 mwaka huu kuhusiana na vijiji 366 vilivyokutwa ndani ya hifadhi nchini na kuongeza kuwa baada tu tamko hilo baadhi ya wananchi hata wale waliokuwa wakiishi nje ya hifadhi katika maeneo mengi wameendelea kuvamia maeneo ya hifadhi, huku wakijimilikishia maeneo makubwa wakidai kuhalalisha tamko la rais.Akizungumzia kuhusu taarifa ya inayoendelea kufanyiwa kazi na timu ya mawaziri na makatibu wakuu kutoka wizara tano, Kanyasu alisema hadi hivi sasa zaidi ya vijiji 700 vimekutwa ndani ya hifadhi badala ya vile 366 alivyokuwa amevitaja rais.Kutokana na hali hiyo, waziri huyo alisema baadhi ya wavamizi wa hifadhi nchini wataendelea kutolewa pasipo kusubiri kukamilika kwa kazi inayoendelea kwa vile wengi wameendelea kuvamia maeneo ya hifadhi kwa kisingizio cha tamko la rais huku maeneo hayo yakizidi kuharibiwa kwa kukatwa miti pamoja kuendesha shughuli nyingi za kibinadamu Katika hatua nyingine, Naibu Waziri huyo aliagiza Wakala wa Huduma za Misitu Tanzania TFS kutenga bajeti ya kugharamia operesheni ya kuwaondoa wavamizi ndani ya shamba la miti hilo.Awali, Mkuu wa Wilaya ya Chato, Mtemi Simeoni alimuomba Naibu Waziri huyo kuona haja ya kuendesha operesheni kutokana na baadhi ya wananchi kutoka katika maeneo nje ya wilaya hiyo na kuanzisha shughuli za kibinadamu ndani ya shamba hilo, suala ambalo ni kinyume na sheria.  <topic>: KITAIFA 